Hebreërs 11:1 het die bekende sin oor geloof: Om te glo, is om seker te wees van die dinge wat ons hoop, om oortuig te wees van die dinge wat ons nie sien nie. Eintlik 'n vreemde sin. Want 'hoop' en 'oortuig wees' is nie dinge waaraan ons kan raak of kan sien nie. So sien ons soms nooit dat ons werk die vrug van bekering dra nie, en u nog minder as ons. Tog is ons seker van die dinge wat ons nie sien nie!
So sing ons: Ek SIEN 'n nuwe hemel kom, na aanleiding van Openbaring 21.
Ons en u glo in wat ons sien. Saam is ons oortuig dat die hemel vir elkeen op aarde werklik moet wees. Daarom
ontvang ons die seemanne as die vreemdeling-swerwers van die see. Die liefde van Jesus Christus wat ons na
hulle toe aanreik, is meestal vir hulle vreemde nuus. Almal vreemd vir almal en tog, in Jesus oplaas, almal een! Dit glo en hoop ons en daarvan is ons oortuig – al sien ons soms nie die resultaat nie.
Daarvoor is ons die Here innig dankbaar.
Die afgelope verslagjaar het die Here ons die geleentheid gegee om met oor die 8000 seemanne gesprekke oor Jesus Christus te voer. In die tyd is nie minder as 15000 stukke literatuur soos Bybels, Nuwe Testamente en CD's aan die seemanne gegee. Daar is ook by talle gemeentes in eredienste besoek afgelê om aan hulle die wonderwêreld van CSO en die werk onder die seemanne bekend te stel.
In genade het God ook nou die moontlikheid voorsien om weer 'n evangeliebedienaar in Kaapstadhawe
en Saldanha aan te stel. Ons harte juig daaroor!
Wanneer ons hieroor nadink, dink ons dadelik aan al ons getroue ondersteuners. U is deel van oë wat die seemanne die hemel laat sien – hier en nou. Die voorbidding vir en getuienis oor ons, maak ons werk baie makliker.
Kom weer saam in Sy span waarin u reeds so tuis is. Laat ons bid, hoop en oortuig wees van dit wat ons doen. Laat ons saam oortuig wees van selfs dit wat ons nie kan sien nie.